Ef bráðavarnir neðan Búðarár á Seyðisfirði verða taldar ráða við allt það efni sem gæti fallið úr hlíðinni verður rýmingu húsa mögulega aflétt. Þetta skýrist síðar í dag.
Síðar í dag skýrist hvort rýmingu húsa á Seyðisfirði verður aflétt eða hún framlengd. Það ræðst af því hvort bráðavarnir neðan Búðarár verða taldar ráða við það efni sem gæti fallið.
Íbúar níu húsa við Búðará á Seyðisfirði hafa ekki mátt vera í heima í heila viku. Hryggurinn sem hangir við skriðusárið hefur verið á hreyfingu í tíu daga og hreyfist enn. Hann hefur nú skriðið um 15 sentimetra. Hreyfingin er þó ekki að aukast eins og í síðustu viku og hefur hraðinn verið stöðugur í þrjá daga.
Þegar húsin voru rýmd var gefið út að rýmingin myndi standa fram yfir helgi. Nú er hún liðin en hættuástand ríkir enn. Klukkan þrjú í dag funda almannavarnir með Veðurstofunni og heimamönnum og þar verður farið yfir útreikninga á hvort leiðigarðar og safnþró neðan við Búðará geti tekið við því efni sem fellur; hvort varnirnar muni halda. Kristján Ólafur Guðnason, yfirlögregluþjónn á Austurlandi, segir í samtali við fréttastofu að eftir fundinn liggi fyrir betri sýn á hver næstu skref verða - hvort óhætt verður talið að aflétta rýmingunni eða hvort hún verður framlengd. Mögulega yrði aðeins aflétt rýmingu í sumum húsum ekki öðrum.
Íbúar fá ekki að vitja húsa sinna að svo komnu en það gæti breyst síðar í dag ef niðurstaðan verður að varnirnar ráði við allt efni í flekanum. Hann er mjög sprunginn og talið líklegt að hann myndi falla í pörtum. Viðbúnaður og ákvarðanir verða þó áfram miðuð við að hann gæti fallið í heilu lagi.